b'\n_START_ARTICLE_\nRise and Fall, Rage and Grace\n_START_SECTION_\nInformaci\xc3\xb3\n_START_PARAGRAPH_\nDes de finals de 2004, la banda va comen\xc3\xa7ar a treballar en material nou per\xc3\xb2 passats dos anys, no havien mostrat evid\xc3\xa8ncies de progr\xc3\xa9s malgrat que van anunciar la col\xc2\xb7laboraci\xc3\xb3 de Bob Rock en la producci\xc3\xb3 del nou \xc3\xa0lbum. Durant aquesta \xc3\xa8poca, a part de participar per primera vegada en la gira Vans Warped Tour, Sony Music va aprofitar per publicar la primera compilaci\xc3\xb3 de la banda, Greatest Hits, amb les millors can\xc3\xa7ons entre 1994 i 2005. La data prevista inicialment fou el 2007, per\xc3\xb2 el proc\xc3\xa9s de composici\xc3\xb3 i enregistrament en tres estudis de gravaci\xc3\xb3 diferents es va allargar fins a l\'abril de 2008. El bateria Atom Willard va abandonar la banda al juliol de 2007, de manera que el m\xc3\xbasic Josh Freese fou realment el bateria de la banda durant l\'enregistrament de les can\xc3\xa7ons, com ja havia succe\xc3\xaft per la gravaci\xc3\xb3 de Splinter. L\'aband\xc3\xb3 de Willard es va produir per motius legals amb el segell Geffen Records, ja que tenia prohibit participar en les gravacions de l\'\xc3\xa0lbum, i va decidir continuar la seva carrera amb Angels & Airwaves. Pete Parada, exbateria de Face to Face, fou el substitut de Willard just abans d\'iniciar la gira._NEWLINE_The Offspring va estrenar la can\xc3\xa7\xc3\xb3 \xc2\xabHammerhead\xc2\xbb a l\'estiu de 2007 en el Summersonic Festival, mesos abans que es conegu\xc3\xa9s algun detall del nou \xc3\xa0lbum. Tamb\xc3\xa9 fou interpretada en diversos festivals tot i que en alguns fou reempla\xc3\xa7ada per \xc2\xabHalf-Truism\xc2\xbb. Posteriorment van afegir_NEWLINE_\xc2\xabYou\'re Gonna Go Far, Kid\xc2\xbb en la llista de can\xc3\xa7ons interpretades en els concerts. A l\'hivern es van prendre uns mesos de descans que van aprofitar per enllestir el nou treball._NEWLINE_El t\xc3\xadtol de l\'\xc3\xa0lbum deriva de dues can\xc3\xa7ons: \xc2\xabRise and Fall\xc2\xbb i \xc2\xabFix You\xc2\xbb, que inclou la l\xc3\xadnia "Rage and Grace". Fou el primer treball en gaireb\xc3\xa9 cinc anys des del llan\xc3\xa7ament de Splinter (2003), i tamb\xc3\xa9, el primer des de Ignition (1992) que no contenia cap tall d\'introducci\xc3\xb3 o can\xc3\xa7\xc3\xb3 de menys de dos minuts._NEWLINE_L\'\xc3\xa0lbum va debutar en la desena posici\xc3\xb3 de la llista estatunidenca d\'\xc3\xa0lbums, millorant els resultats del seu treball predecessor per\xc3\xb2, paradoxalment, inicialment amb vendes inferiors a tots els seus anteriors treballs. Posteriorment va superar el mig mili\xc3\xb3 de c\xc3\xb2pies als Estats Units i reb\xc3\xa9 la distinci\xc3\xb3 de disc d\'or.'